ན་པས་ལམ་ཆེན་བསྟན་པར་དད་དེ་རབ་ཏུ་བྱུང་ཞིང་བསྙེན་པར་རྫོགས། དེ་ནས་ཉིན་མོ་ཀློག་པ་ཐོས་བསམ་ལ་འབད་པས་སྡེ་སྣོད་གསུམ་སྨྲ་བའི་སྤོབས་པ་ཅན་དུ་གྱུར་ཅིང་། མཚན་མོ་སྤོང་བ་བསམ་གཏན་ལ་མཉམ་པར་བཞག་པས་ཉོན་མོངས་པ་ཐམས་ཅད་སྤངས་པའི་དགྲ་བཅོམ་པ་ཐོབ་བོ། །དེ་ནས་འདི་སྙམ་དུ་བསམ་སྟེ། བདག་གིས་སྤང་བར་བྱ་བ་ནི་སྤངས། ཐོབ་པར་བྱ་བ་ནི་ཐོབ་ཀྱི། དེ་ཆོས་ཀྱི་རྗེ་སྟོན་པ་ཐུགས་རྗེ་ཅན་ལ་བསྙེན་བཀུར་བྱའོ་སྙམ་ནས་འཁོར་ལྔ་བརྒྱ་དང་བཅས་སོང་སྟེ་བསྙེན་བཀུར་བགྱིས་པ་ལ་སྟོན་པས་བཀའ་ལུང་སྦྱིན་པ་དང་དུ་བླངས་ཏེ་སྐུ་མྱ་ངན་ལས་མི་འདའ་བར་ཕྱག་གཡས་ཆོས་འཆད་གཡོན་སྡེ་སྣོད་གསུམ་གྱི་གླེགས་བམ་བསྣམས་ཏེ་གདུལ་བྱ་ལ་ཆོས་སྟོན་བཞིན་པར། འཁོར་དགྲ་བཅོམ་པ་ཆེན་པོ་དགུ་བརྒྱས་བསྐོར་ནས་ད་ལྟའང་ལྷ་གནས་སུམ་ཅུ་རྩ་གསུམ་ན་འཚོ་ཞིང་གཞེས་པར་མཛད་དོ། །བཅུ་བཞི་པ་གནས་བརྟན་ཆེན་པོ་ཀླུའི་སྡེ་ནི། ཡུལ་བྱང་ཕྱོགས་སྲེག་མའི་གྲོང་གི་རྒྱལ་རིགས་སུ་འཁྲུངས། མཐུན་པའི་ཡོ་བྱད་དག་གིས་བསྐྱེད་བསྲིངས་ཏེ་ཆེན་པོར་གྱུར་པ་ན་རྒྱལ་སྲིད་ལ་དབང་བསྐུར། དེར་རྒྱལ་སྲིད་སྐྱོང་དུས་ཕ་རོལ་རྣམ་པར་གནོན་པའི་གཡུལ་བཤམས་པ་དང་། དཔྱ་ཁྲལ་བསྡུ་བ་དང་། ཉེས་ཅན་བཙོན་རར་འཇུག་པ་སོགས་ཀྱི་བགྱི་བས་ཐུགས་ངེས་པར་འབྱུང་ནས་རྒྱལ་སྲིད་སྤངས་ཏེ། སྟོན་པའི་སྤྱན་སྔར་སོང་ནས་རབ་ཏུ་འབྱུང་བར་ཞུས་པས། སྟོན་པས་ཀྱང་དགྱེས་བཞིན་དུ་གནང་སྟེ་རབ་ཏུ་བྱུང་ཞིང་བསྙེན་པར་རྫོགས་སོ། །དེས་སྡེ་སྣོད་གསུམ་ལ་སྦྱངས་ཤིང་ལམ་བསྒོམས་པས་འཁོར་བའི་འཁོར་ལོ་ཆ་ལྔ་པ་འདི་ཉིད་གཡོ་ཞིང་མི་བརྟན་པ་རྣམ་པར་འཇིག་པའི་ཆོས་ཅན་དུ་རིག་སྟེ་ཉོན་མོངས་པ་ཐམས་ཅད་སྤངས་པའི་དགྲ་བཅོམ་པར་གྱུར་ཏོ། །སྟོན་པས་ངའི་དགེ་སློང་འཁོར་ལ་མ་ཆགས་པའི་མཆོག་ནི་ཀླུའི་སྡེ་འདི་ཡིན་ནོ་ཞེས་བསྔགས་བརྗོད་མཛད་ཅིང་། དེས་ཀྱང་སྟོན་པའི་བཀའ་བཞིན་དུ་སྐུ་མྱ་ངན་ལས་མི་འདའ་བར་ཕྱག་གཡས་ཀྱིས་བུམ་པ་འཛིན་ཅིང་གཡོན་པས་འཁར་གསིལ་བསྣམས་ནས། འཁོར་དགྲ་བཅོམ་པ་སྟོང་དང་ཉིས་བརྒྱས་བསྐོར་ནས་ད་ལྟའང་རིའི་རྒྱལ་པོ་རི་རབ་ཀྱི་བང་རིམ་དང་གསེར་རི་རོལ་མཚོ་རྣམས་ན་གནས་པའི་སེམས་ཅན་གྱི་དོན་མཛད་དེ་རི་ཡི་རྒྱལ་པོའི་ངོས་ན་འཚོ་ཞིང་གཞེས་པར་མཛད་དོ། །བཅོ་ལྔ་པ་གནས་བརྟན་ཆེན་པོ་སྦེད་བྱེད་པ་ནི། གྲོང་ཁྱེར་སློ་མ་ཅན་དུ་ཁྱིམ་བདག་འབྱོར་པ་རྣམ་ཐོས་ཀྱི་བུ་ལྟ་བུ་ཞིག་གི་རིགས་ཀྱི་མྱུ་གུར་བཙས། དེ་སྐྱེས་མ་ཐག་ཏུ་ལུས་ཐམས་ཅད་ལ་ཕོལ་མིག་བྱུང་སྟེ་རྡོལ་བ་ན་རྣག་ཁྲག་འཛག་ཅིང་དྲི་ངན་མནམ་པ་ལ། ཕས་སྔགས་དང་སྨན་སོགས་ཐབས་ཇི་ལྟར་བསྟེན་ཡང་ཞི་བར་མ་གྱུར་བས། ངོ་ཚ་སྟེ་གོས་ཀྱིས་སྦེད་པར་བྱེད་པས་མིང་ཡང་སྦེད་པར་བཏགས་སོ། །དེ་ནར་སོན་པ་ན་ཕས་ན་ཟླ་མང་པོ་དང་ལྷན་ཅིག་མཉན་ཡོད་དུ་ཁྲིད་ནས་སྨན་སོགས་བསྟེན་ཡང་བྱས་ཤིང་བསགས་པའི་ལས་ནད་དེ་གསོ་བར་མ་ནུས་སོ། །ནམ་ཞིག་གི་ཚེ་སྦེད་པ་རྒྱལ་བྱེད་ཚལ་དུ་སོང་ནས་བཅོམ་ལྡན་འདས་མཇལ་མ་ཐག་ཏུ་དད་དེ་ཞབས་ལ་ཕྱག་འཚལ་ནས་ཆོས་ཉན་པ་ལ། སྟོན་པས་དེའི་བསམ་པ་དང་། བག་ལ་ཉལ་དང་། ཁམས་དང་། རང་བཞིན་ཇི་ལྟ་བའི་ཆོས་གསུངས་ཏེ་རབ་ཏུ་བྱུང་ཞིང་བསྙེན་པར་རྫོགས་པས་ནད་ལས་གྲོལ། དེ་ནས་ཀློག་སྤོང་ལ་འབད་དེ་ཉོན་མོངས་པ་ཐམས་ཅད་སྤངས་ནས་དགྲ་བཅོམ་པའི་གོ་འཕང་མངོན་དུ་གྱུར་རྗེས་དེས་སྔར་གྱི་ན་ཟླ་དག་ཀྱང་ཆོས་ཀྱི་མིག་རྡུལ་དང་བྲལ་བར་བྱས་པ་སོགས་གཞན་དོན་ཅི་རིགས་པ་མཛད། དེ་ནས་སྟོན་པའི་བཀའ་ལུང་བཞིན་དུ་སྐུ་མྱ་ངན་ལས་མི་འདའ་བར་ཕྱག་གཉིས་ན་སྡེ་སྣོད་ཀྱི་གླེགས་བམ་བསྣམས་ནས་སེམས་ཅན་མང་པོ་ལ་ཆོས་སྟོན་བཞིན་པར། འཁོར་དགྲ་བཅོམ་པ་སྟོང་དང་བཞི་བརྒྱས་བསྐོར་ནས་ད་ལྟའང་རི་ཡི་རྒྱལ་པོ་བི་ཧུ་ལར་འཚོ་ཞིང་གཞེས་པར་མཛད་དོ། །བཅུ་དྲུག་པ་གནས་བརྟན་ཆེན་པོ་མི་ཕྱེད་པ་ནི། གྲོང་ཁྱེར་ཆེན་པོ་རྒྱལ་པོའི་ཁབ་ན་བྲམ་ཟེ་པི་ལིང་ངམ་སྲུང་དབང་ཞེས་བྱ་བའི་ཆུང་མ་མངལ་ལྡན་དུ་གྱུར་ཏེ། ཟླ་དགུ་ངོ་བཅུ་ན་ཁྱེའུ་གཟུགས་མཛེས་ཤིང་བལྟ་ན་སྡུག་པ་མིག་གི་བདུད་རྩི་ལྟ་བུ་ཞིག་བཙས་ཏེ། ཕས་དཀོན་མཆོག་མཆོད་ཅིང་། །དབུལ་ཕོངས་རྣམས་ལ་སྦྱིན་པས་ཚིམ་པར་བྱ་བ་སོགས་བཙས་སྟོན་རྒྱ་ཆེར་བྱས་ཤིང་མིང་པི་ལིང་ངའི་བུའམ་མི་ཕྱེད་པར་བཏགས་སོ། །ཁྱེའུ་དེ་ནར་སོན་པ་ན་རང་བཞིན་གྱིས་བག་མེད་པའི་གནས་ལས་ལོག་སྟེ་སྒོ་གསུམ་ཞི་དུལ་བག་ཡོད་དང་ལྡན་ཞིང་། སྙིང་རྗེ་ཆེ་ཞིང་དགེ་བའི་ལས་ལ་དགའ་བ། རིག་བྱེད་ཡན་ལག་དང་བཅས་པ་ལ་མཁས་པ་ཞིག་ཏུ་གྱུར་ཏོ། །ནམ་ཞིག་གི་ཚེ་བཅོམ་ལྡན་འདས་མཇལ་ནས་མངོན་པར་དད་དེ་རབ་ཏུ་འབྱུང་བར་ཞུས་པས། སྟོན་པས་ཚུར་ཤོག་གིས་བསྙེན་པར་རྫོགས་མ་ཐག་ཏུ་བསྙེན་པར་རྫོགས་ནས་ལོ་བརྒྱ་ལོན་པ་ལྟ་བུར་གྱུར་ཏོ།། དེ་ནས་སྡེ་སྣོད་གསུམ་ཀློག་པ་དང་སྤོང་བ་བསམ་གཏན་བསྒོམས་པས་སྲིད་པའི་འཁོར་ལོ་འདི་གཡོ་ཞིང་མི་བརྟན་པར་རིག་ནས། འདུ་བྱེད་ཀྱི་རྣམ་པ་ཐམས་ཅད་ཉམས་པ་དང་། ལྟུང་བ་དང་། རྣམ་པར་འཐོར་བ་དང་། རྣམ་པར་འཇིག་པའི་ཆོས་ཅན་ཡིན་པར་རྩད་ཆོད་དེ། ཉོན་མོངས་པ་ཐམས་ཅད་སྤངས་ནས་དགྲ་བཅོམ་པའི་གོ་འཕང་མངོན་དུ་བྱས་སོ། །སྟོན་པས་མི་ཕྱེད་པ་འདི་སྙིང་རྗེ་ལ་གནས་པའི་མཆོག་ཏུ་བསྔགས་པར་མཛད་དོ། །དེས་ཀྱང་སྟོན་པའི་བཀའ་བཞིན་དུ་སྐུ་ངན་ལས་མི་འདའ་བར་ཕྱག་གཉིས་ཐལ་མོ་སྦྱར་བའི་བར་དུ་བྱང་ཆུབ་ཆེན་པོའི་མཆོད་རྟེན་བསྣམས་ནས་སེམས་ཅན་ཐམས་ཅད་ལ་གང་ལ་གང་འདུལ་གྱི་ཆོས་སྟོན་བཞིན་དུ། འཁོར་དགྲ་བཅོམ་པ་སྟོང་ཕྲག་གཅིག་གིས་བསྐོར་ནས་རི་ཡི་རྒྱལ་པོ་གངས་ཅན་ལ་འཚོ་ཞིང་གཞེས་པར་མཛད་པའོ། །ཐུབ་དབང་གནས་བཅུའི་ཕྱི་བཞིན་འབྲང་བའི་དགེ་བསྙེན་དྷརྨཱ་ཏ་ལའམ་ཆོས་འཕེལ་ཞེས་བྱ་བ་ནི། སྙིང་རྗེ་པདྨ་དཀར་པོའི་མདོ་ལས། དེའི་ཚེ་ཡང་རྒྱལ་པོའི་ཕོ་བྲང་རྒྱས་ལྡན་དེ་ན་དགེ་བསྙེན་ཆོས་འཕེལ་ཞེས་བྱ་བ། རྫུ་འཕྲུལ་ཆེ་བ། དབང་ཆེ་བར་གྲགས་པ། གསལ་བ། དུལ་བ། འཇིགས་པ་མེད་པ། མང་དུ་ཐོས་པར་བྱེད་པས་མཁས་པ་ཞིག་བྱུང་སྟེ། ཞེས་སོགས་གསུངས་པ་ལྟར་སྟེ། དེ་ཡང་སྙིང་རྗེའི་རང་གཟུགས་འཕགས་པ་སྤྱན་རས་གཟིགས་དེ་ཉིད་འགྲོ་བའི་དོན་ལ་རྣམ་པར་འཕྲུལ་པ་ཆུ་ཟླའི་རོལ་པར་འཆར་ཚུལ་ཇི་སྙེད་ཅིག་མཆིས་པ་ལས། འདིར་ཡང་སྟོན་མཆོག་ཤཱཀྱའི་རྒྱལ་པོ་དང་རྒྱལ་ཚབ་གནས་བརྟན་ཆེན་པོ་བཅུ་དྲུག་ལ་སོགས་པའི་ཞབས་འབྲིང་པ་དགེ་བསྙེན་ཆོས་འཕེལ་ཞེས་བྱ་བར་སྤྲུལ་ཏེ་ཐུབ་དབང་འཁོར་བཅས་ལ་བླ་མར་བྱ་བ་དང་། བསྟི་སྟང་དུ་བྱ་བ་དང་། བྱིན་ལེན་སྟོབ་པ་དང་། ན་བཟའ་དང་ཞལ་ཟས་འབུལ་བ་སོགས་མཛད་ཅིང་། རང་ཉིད་ཀྱི་རིགས་ཀྱི་བདག་པོ་སངས་རྒྱས་སྣང་བ་མཐའ་ཡས་རྟག་ཏུ་མདུན་གྱི་ནམ་མཁར་བཞུགས་པ་མཆོད་ཅིང་ཆོས་གསན་པ་དང་། གཞན་ཡང་འཇམ་དབྱངས་ཀྱི་སྤྲུལ་པ་ཐང་ཧུའི་རྒྱལ་པོས་གནས་བརྟན་ཆེན་པོ་དེ་རྣམས་རྒྱ་ནག་གོང་མའི་ཁབ་ཏུ་སྤྱན་དྲངས་ནས་དབྱར་གནས་ཤིང་དགག་དབྱེ་མཛད་རྗེས། ཧ་ལ་ཤན་གྱི་རི་ལ་འབྱོན་པར་བཞེད་དུས་དགེ་བསྙེན་འདིས་ཕྱག་བདར་མཛད་ཅིང་སྲོག་ཆགས་གདུག་པ་ཅན་གྱི་འཚེ་བ་སྲུང་ཕྱིར་རང་གི་པུས་མོ་གཡས་པ་ལས་སྟག་སྤྲུལ་པ་དང་། ཤཱཀྱའི་བསྟན་པ་ཇི་སྲིད་གནས་ཀྱི་བར་དུ་རྒྱལ་ཚབ་གནས་བརྟན་ཆེན་པོ་བཅུ་དྲུག་གི་ཞབས་འབྲིང་བདག་གིར་བཞེས་ཤིང་སྡེ་སྣོད་གསུམ་གྱི་གླེགས་བམ་ཁུར་དུ་བསྣམས་ནས་བསྟན་པ་འཛིན་སྐྱོང་མཛད་པ་སོགས་ཟག་པ་མེད་པའི་ཐར་པའི་བདག་ཉིད་ཅན་དེ་ཡང་སྐུ་མྱ་ངན་ལས་མི་འདའ་བར་ད་ལྟའི་བར་དུ་འཚོ་ཞིང་གཞེས་པར་གྲགས་ལ། གཞན་ཡང་སྔོན་སངས་རྒྱས་འོད་སྲུང་གི་སྤྱན་སྔར་རྒྱལ་པོ་ཆེན་པོ་བཞི་པོས་སྐྱབས་སུ་འགྲོ་ཞིང་བསླབ་པའི་གཞི་རྣམས་བླངས་ཏེ་བྱང་ཆུབ་ཏུ་སེམས་བསྐྱེད། བདག་ཅག་གི་སྟོན་པའི་སྤྱན་སྔར་རྒྱལ་བའི་བསྟན་པ་དེ་འཛིན་དང་བཅས་སྐྱོང་བར་ཞལ་གྱིས་བཞེས་པའི་རྒྱུས་ད་ལྟའང་རི་རབ་ཆེན་པོའི་ཕྱོགས་བཞིར་བཞུགས་ནས་དགེ་འདུན་གྱི་སྡེ་གང་ན་མཆིས་པ་དེ་དག་ལ་གཅེས་སྤྲས་མཛད་པར་གྲགས་སོ། །རྒྱུ་མཚན་དེ་དག་ལ་བསྟེན་ནས་སྔོན་གྱི་དུས་སུ་རྒྱ་གར་རྒྱ་ནག་དག་ཏུ་ཐུབ་དབང་གནས་བཅུ་ཕྱིར་འབྲང་བཀའ་སྡོད་དང་བཅས་པའི་སྐུ་རི་མོར་བྲི་བ། ཐགས་སུ་འཐག་པ། འབུར་སྐུ་བཞེངས་པ་སོགས་བྱུང་ཞིང་། དེ་བཞིན་གངས་ཅན་བོད་དང་ལྷོ་ཕྱོགས་ཀྱི་རྒྱུད་དུ་ཡང་རྒྱ་དཀར་ནག་གི་བྲི་རྒྱུན་སོ་སོར་བྱས་ནས་རི་མོར་བྲི་བ་དང་། འབུར་སྐུ་བཞེངས་པ་དང་སྒྲུབ་ཅིང་མཆོད་པའི་ཕྱག་བཞེས་ཅི་ཡང་ཞིག་བྱུང་བ་ལས། འདིར་ནི་མཉམ་མེད་ཇོ་བོ་ཡབ་སྲས་ལས་བརྒྱུད་པ་སྟེ། དེས་ན་རིག་གཏད་འདིའི་བརྒྱུད་རིམ་ཡང་། སྟོན་པ་ཐུབ་པའི་དབང་པོ། རྒྱལ་ཚབ་གནས་བརྟན་བཅུ་དྲུག དགེ་བསྙེན་དྷ་རྨཱ་ཏ། ཇོ་བོ་རྗེ་ལྷ་གཅིག་དཱི་པཾ་ཀ་ར། རྣམ་རྫུན་པཎ་ཆེན་སཱུརྻ་ཤྲཱི། རྔོག་བྱང་ཆུབ་འབྱུང་གནས། པོ་ཏོ་བ་རིན་ཆེན་གསལ། ཤ་ར་བ། འཆད་ཀ་བ། སེ་སྦྱིལ་བུ་བ། ལྷ་སྤྱིལ་བུ་བ། སྙེ་མོ་ལྷས་པ། གྲུབ་ཐོབ་ཧཱུྃ་འབར། མཆིམས་ནམ་མཁའ་གྲགས། སྐྱོ་སྟོན་སྨོན་ལམ་ཚུལ་ཁྲིམས། ཟེའུ་གྲགས་པ་བཙན། ཟེའུ་གྲགས་ཤེར། མཆིམས་བློ་བཟང་གྲགས། གྲོ་སྟོན་ཀུན་དགའ་རྒྱལ་མཚན། སྤང་སྟོན་གྲུབ་ཤེར། མཁན་ཆེན་དཔལ་ལྡན་དོན་གྲུབ། རྭ་སྟོན་ཡོན་ཏན་དཔལ་བཟང་། རྗེ་བཙུན་ཀུན་དགའ་མཆོག་གྲུབ། མཁན་ཆེན་ལུང་རིགས་རྒྱ་མཚོ། ལུང་རིགས་ཀུན་དགའ་རྒྱ་མཚོ། འཇམ་དབྱངས་དཔལ་ལྡན་རྒྱ་མཚོ། རྗེ་བཙུན་གྲགས་པ་རྒྱ་མཚོ། སེམས་དཔའ་གསུང་དབང་སྤྲིན་དབྱངས། ཐུབ་དབང་ཤཱཀྱ་རིན་ཆེན། མཉམ་མེད་ཤེས་རབ་སེངྒེ། ངག་དབང་འཇམ་དཔལ་གྲགས་པ། རྗེ་བཙུན་ཡོན་ཏན་རྒྱལ་མཚན་གྱི་བར་རམ། ཡང་ན་དཔལ་ལྡན་རྒྱ་མཚོ་ནས་པད་དཀར་ལྷུན་གྲུབ། མཁན་ཆེན་དམ་ཆོས་པད་དཀར། གྲུབ་བརྙེས་བསྟན་འཛིན་དོན་གྲུབ་པཎ་ཆེན་བསྟན་འཛིན་ཆོས་རྒྱལ། མཁན་ཆེན་འཇམ་དབྱངས་རྒྱལ་མཚན། ངག་དབང་འཇིགས་མེད་རྒྱལ་མཚན། དེས་ཀྱང་ཡོན་ཏན་རྒྱལ་མཚན་ལ། དེས་ཕྲིན་ལས་རྒྱལ་མཚན་ལ། དེས་དཔལ་ལྡན་སེངྒེ་དང་ཆོས་ཀྱི་དབང་ཕྱུག་གཉིས་ལ། རྗེ་བཙུན་ཆོས་ཀྱི་དབང་ཕྱུག་གིས་བདག་ལའོ། །ཡང་ན། དཔལ་སེང་དང་ཆོས་དབང་གཉིས་ཀས་མཁན་ཡེ་ཤེས་སེངྒེར། དེས་ཀྱང་བདག་ལའོ། །ད་བརྒྱུད་པ་དེ་ལས་བྱུང་བའི་རིག་གཏད་ཀྱི་གདམས་པ་འབུལ་བ་ལ། ཡིད་ཆེས་ཀྱི་དད་པའི་ཀུན་ནས་བསླངས་ཏེ་གསོལ་བ་འདེབས་དགོས་ཏེ། ཏིང་ངེ་འཛིན་རྒྱལ་པོའི་མདོ་ལས། མི་གང་ཐུབ་པའི་ཟླ་བ་དྲན་བྱས་པ། །དེ་ཡི་མདུན་ན་རྟག་ཏུ་སྟོན་པ་བཞུགས། །ཞེས་དང་། ཇི་སྐད་དུ། དད་པའི་ཆུ་ཀླུང་གང་ན་ལྡན་པ་དེར། །སངས་རྒྱས་ཐུགས་རྗེའི་ཟླ་བ་འགོག་མེད་འཆར། །ཞེས་གསུངས་པའི་ཕྱིར་སྐུ་ཉིད་རྣམས་བླ་མ་དང་མདུན་བསྐྱེད་ཀྱི་སྟོན་པ་ཐུབ་པའི་དབང་པོ་དབྱེར་མི་ཕྱེད་པར་མོས་པའི་བློས་གསོལ་བ་འདེབས་པ་འདིའི་རྗེས་ཟློས་མཛོད། ཐུབ་པ་མཆོག་དང་འཕགས་པའི་ཚོགས། །འགྲོ་བའི་མུན་སེལ་དགྲ་བཅོམ་གྱི། །ཚོགས་ལའང་བདག་ནི་སྐྱབས་སུ་མཆི། །རྗེས་སུ་གནང་བ་སྩལ་དུ་གསོལ།། ཅེས་ལན་གསུམ། དེ་ནས་མདུན་བསྐྱེད་ཀྱི་གཞིར་བཅོམ་ལྡན་འདས་ཐུབ་པའི་དབང་པོ་ལ་སངས་རྒྱས་དང་བྱང་ཆུབ་སེམས་དཔའ་གནས་བརྟན་ཆེན་པོ་བཅུ་དྲུག་དང་བཅས་པས་བསྐོར་ནས་ལྷམ་མེར་བཞུགས་པ་ལ་དམིགས་ཏེ་ཡན་ལག་བདུན་པ་འདི་ཉིད་ལྷན་ཅིག་ཏུ་ལན་གསུམ་གནང་བར་ཞུ། ཇི་སྙེད་སུ་དག་སོགས་བཟང་པོ་སྤྱོད་པ་ལས་བྱུང་བ་ལྟར་ལན་གསུམ་བྱ། ཡང་དེ་དག་གི་སྤྱན་སྔར་སྐྱབས་སུ་འགྲོ་བ་དང་སེམས་བསྐྱེད་པ་འདིའི་རྗེས་ཟློས་མཛོད། དཀོན་མཆོག་གསུམ་ལ་བདག་སྐྱབས་མཆི།། ཞེས་སོགས་ལན་གསུམ་བྱ། དེ་ནས་སྐུ་ཉིད་རྣམས་བཅོམ་ལྡན་འདས་ཐུབ་པའི་དབང་པོ་གནས་བརྟན་བཅུ་དྲུག་དང་བཅས་པ་ལ་སྙིང་ཐག་པ་ནས་དད་པས་བརྣངས་པའི་གདུང་ཤུགས་ཀྱིས་གསོལ་བ་འདེབས་པ་འདིའི་རྗེས་ཟློས་མཛོད། བཅོམ་ལྡན་འདས་དེ་བཞིན་གཤེགས་པ་སོགས་སྒྲུབ་ཐབས་ཀྱི་གསོལ་འདེབས་ཡོངས་སུ་རྫོགས་པས་གསོལ་བ་འདེབས་སུ་བཅུག དེ་སྐབས་ཕྱག་འཚལ་ལོ་མཆོད་དོ་ཞེས་པའི་ཚིག་བརྗོད་དུས་འབྲུ་དང་མེ་ཏོག་འཐོར་དུ་བཅུག སྐུ་ཉིད་རྣམས་སྐད་ཅིག་གིས་བཅོམ་ལྡན་འདས་ཐུབ་དབང་གསེར་སྦྱངས་བཙོ་མའི་མདོག་ཅན་གྱི་སྐུར་གསལ་ཐོབ་ལ། སློབ་དཔོན་དང་མདུན་བསྐྱེད་ཀྱི་ལྷ་ཚོགས་ཐམས་ཅད་ཀྱི་ཐུགས་ཀ་ནས་སྔགས་ཕྲེང་གསེར་གྱི་ཕྲེང་བ་ལྟ་བུ་འཕྲོས་ཏེ་ཞལ་ནས་ཐོན་པ་སྐུ་ཉིད་རྣམས་ཀྱི་སྙིང་ཁར་ཐིམ་པའི་མོས་པ་དང་བཅས་སྔགས་འདིའི་རྗེས་ཟློས་མཛོད། ཨོཾ་མུ་ནེ་མུ་ནེ་མཧཱ་མུ་ནེ་ཤཱཀྱ་མུ་ནེ་ཡེ་སྭཱ་ཧཱ། ཞེས་ལན་གསུམ་བྱ། དེས་ཐོག་དྲངས་ཏེ་བརྒྱ་དང་རྩ་བརྒྱད་བཟླ་བར་ཞུ། ཞེས་ཕྲེང་བ་གཏད་དེ་འདྲེན་དུ་བཅུག དང་པོས་བྱིན་གྱིས་རློབ། གཉིས་པས་དབྱེར་མེད་དུ་འདྲེས། གསུམ་པ་མན་ཆད་ཀྱིས་བརྟན་པར་བྱས་པའི་མོས་འདུན་གྱིས། དེ་ནས་སྐུ་ཉིད་རྣམས་སློབ་དཔོན་ལ་མེ་ཏོག་འཐོར་བཞིན་དུ་འདིའི་རྗེས་ཟློས་མཛོད། བཅོམ་ལྡན་བདག་གིས་བཟུང་ལགས་ཀྱིས། །བདག་ལ་འགོ་བར་མཛད་དུ་གསོལ། ། ཅེས་ལན་གསུམ་བྱ། དེ་ལྟར་ཕུལ་བའི་མེ་ཏོག་འདི་ཉིད་བྱིན་གྱིས་བརླབས་ནས་སླར་སྐུ་ཉིད་རྣམས་ཀྱི་སྤྱི་བོར་དངོས་གྲུབ་ཀྱི་ཚུལ་དུ་སྦྱིན་པའི་མོས་པ་མཛོད། སློབ་དཔོན་གྱིས་མེ་ཏོག་གཏོར་བཞིན་དུ། བཅོམ་ལྡན་འདི་ལ་སྩལ་ལགས་ཀྱི། །འདི་ལ་འགོ་བར་མཛད་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། །སྔགས་ཀྱི་དངོས་གྲུབ་སྩལ་དུ་གསོལ། །བཅོམ་ལྡན་འདས་ཐུབ་པའི་དབང་པོ་གནས་བརྟན་བཅུ་དྲུག་དང་བཅས་པའི་བྱིན་རླབས་མ་ལུས་པ་སྐལ་ལྡན་འདི་རྣམས་ཀྱི་རྒྱུད་ལ་འཇུག་པར་གྱུར་ཅིག ཅེས་བརྗོད། དེས་ཐུབ་དབང་གནས་བརྟན་བཅུ་དྲུག་དང་བཅས་པའི་རིག་པ་གཏད་སྔགས་ཀྱི་བཟླས་ལུང་ལེགས་པར་ཕུལ་གྲུབ་པ་ཡིན་པས་སླར་ཡང་སྐུ་དྲིན་གཏང་གི་ཡོན་དུ་མཎྜལ་འབུལ་བར་ཞུ། ཞེས་ཕུལ་དུ་བཅུག ཟིན་པ་དང་། དེ་ལྟར་རིག་གཏད་ཕུལ་བ་ལས་བྱུང་བའི་དགེ་བའི་རྩ་བ་རྫོགས་བྱང་དུ་བསྔོ་སྨོན་ལྷན་ཅིག་ཏུ་གསུང་བར་ཞུ། ཞེས་བསྐུལ་ཏེ། བསོད་ནམས་འདི་ཡིས་སོགས་བརྗོད་པར་བྱའོ། །དེ་ནས། རྗེས་ཀྱི་བྱ་བ་མཆོད་བསྟོད་དང་བསྔོ་སྨོན་ཤིས་བརྗོད་རྣམས་མཁན་ཆེན་ཤཱཀྱ་རཏྣའི་གཞུང་བཞིན་མཐར་དབྱུང་བྱའོ། །ཞེས་པ་འདིའང་གོང་མའི་ལུང་བཞིན་ཤཱཀྱའི་དགེ་སློང་ཡོན་ཏན་འོད་ཀྱིས་བྲིས་པ་དགེའོ།།  །།